b'\n_START_ARTICLE_\nPelje\xc5\xa1ac\n_START_PARAGRAPH_\nPelje\xc5\xa1ac (italijansko Sabbioncello) je polotok na vzhodni obali Jadrana. Je podolgovate oblike, dolg 65 km in \xc5\xa1irok do 6 km ter za Istro najve\xc4\x8dji polotok na tem delu Jadrana. Pelje\xc5\xa1ac le\xc5\xbei v ju\xc5\xbeni Dalmaciji med Neretvanskim kanalom in kanalom Malega Stona na severovzhodu ter Pelje\xc5\xa1kim in Mljetskim kanalom na jugozahodu._NEWLINE_Pelje\xc5\xa1ac ima geografske, podnebne in etnografske zna\xc4\x8dilnosti dalmatinskih otokov. Znan je po prijetnem podnebju, (povpre\xc4\x8dna januarska temperatura zna\xc5\xa1a 9,3\xc2\xa0\xc2\xb0C, julijska pa 26,7\xc2\xa0\xc2\xb0C), vinogradni\xc5\xa1tvu (proizvodnja Dinga\xc4\x8da - enega najbolj\xc5\xa1ih hrva\xc5\xa1kih vin), ribolovu in gojenju \xc5\xa1koljk._NEWLINE_Najvi\xc5\xa1ja gora na Pelje\xc5\xa1cu je Sveti Ilija, ki dose\xc5\xbee vi\xc5\xa1ino 961 mnm. Doma\xc4\x8dini jo imenujejo tudi Zmijsko brdo, pa tudi Monte Vipera.\n_START_SECTION_\nZgodovina\n_START_PARAGRAPH_\nPolotok so prvi poselili Iliri, kar izpri\xc4\x8dujejo \xc5\xa1tevilna nadi\xc5\xa1\xc4\x8da pri Orebi\xc4\x87u in drugih krajih. Za Grki, Rimljani, Bizantinci Neretljani in zahumskimi knezi pa so mu najdlje gospodarili Dubrov\xc4\x8dani, ki so na Pelje\xc5\xa1ac pri\xc5\xa1li leta 1333 in ostali do 1808._NEWLINE_Starokr\xc5\xa1\xc4\x8dansko in predromansko obdobje sta pustila veliko arhitekturnih ostankov cerkev predvsem v Stonu. Iz obdobja poznega srednjega veka pa sta gotska samostana v Orebi\xc4\x87u in Stonu, medtem ko je obrambni zid med Stonom in Malim Stonom eden najve\xc4\x8djih in najstarej\xc5\xa1ih fortifikacijskih objektov na vzhodni obali Jadrana.'